- Vi har vores egen forening, og vi vil gerne have flere skatere. Vi vil passe på de unge, så de får lyst til at skate her, og derfor hører hash og sådan noget slet ikke hjemme her, siger Viktor Jonas Møller på 22 år.

Han suser dagligt op og ned ad ramperne i ’Prøveparken’ i Svendborg, og så er han både medindehaver af en skaterforretning samt næstformand i den lokale skaterforening.

Vi lærer de yngre skatere, at de skal tage afstand fra hashrygningen og salget hernede. Viktor Jonas Møller

Victor Jonas Møller er sammen med en del af en gruppe skatere i den sydfynske by begyndt at bede folk om at gå et andet sted hen, hvis de vil købe eller ryge hash på den lokale skaterbane.

Op mod hver femte ung, der prøver cannabis, har et regelmæssigt forbrug og har risiko for at udvikle misbrug og afhængighed.

Det viser Sundhedsstyrelsens tal fra november 2017.

Ifølge politiet er det blevet mere synligt i gadebilledet. Dér, hvor de unge har et festmiljø.

Men nu skal det være slut - i Svendborg.

Fakta om hash - 41 procent af unge mellem 16 og 24 år har prøvet at ryge hash. - Hver femte har gjort det inden for det seneste år. - Forbruget af illegale stoffer i Danmark er størst blandt unge under 25 år. - Teenagere har 37 procent større risiko for at blive ramt af depression, når de ryger hash. Kilde: Sundhedsstyrelsen og Oxford Universitet

Vil passe på de unge skatere

Det er Svendborg Skate Forening, som har valgt at tage sagen i egen hånd og komme salget og rygningen af hash til livs.

De sidste seks år er skaterne nærmest kommet her på skaterbanen dagligt. De oplever ofte, at folk kommer og spørger, om de kan købe noget, men det vil Victor Jonas Møller ikke finde sig i.

- Vi lærer de yngre skatere, at de skal tage afstand fra hashrygningen og salget hernede. Og så er det også vores opgave at sige til dem, der sidder og ryger her, at de skal gå væk. For det er dét, vi kalder dårlig stil, siger han.

Det handler også i høj grad om at ændre skaternes image. De vil ikke længere kendes som nogle dovne unger, der ”bare sidder og ryger den fede”.

- Der kommer mange andre unge hernede, som sidder og drikker om aftenen og ryger joints. I sidste ende ligger den på os, for det er vores område, og os der skal rydde op efter dem, fortæller David Clement på 17 år, der til dagligt bruger skaterbanen i Svendborg.